করের হার ফের সংশোধন করল জিএসটি কাউন্সিল। ৬৬টি আইটেমের উপর করের হার সংশোধন করা হল। রবিবার জিএসটি কাউন্সিলের বৈঠক শেষ হওয়ার পর অর্থমন্ত্রী অরুণ জেটলি নিজেই এই কর সংশোধনের কথা ঘোষণা করেছেন। জিএসটি ব্যবস্থার আওতায় ১ জুলাই থেকে বিভিন্ন পণ্য ও পরিষেবার উপর নতুন হারে কর ধার্য হতে চলেছে। করের হার ইতিমধ্যেই নির্ধারিত হয়েছে। কিন্তু ১৩৩টি পণ্য ও পরিষেবার উপর ধার্য হওয়া করের হার সংশোধন করার জন্য কাউন্সিলের কাছে আবেদন করেছিল বিভিন্ন বণিক সংগঠন। আবেদনগুলি বিবেচনা করে ৬৬টি আইটেমের উপর ধার্য করা কর সংশোধন করার সিদ্ধান্ত নিয়েছে কাউন্সিল। ধূপ, ইনসুলিন, স্কুল ব্যাগের উপর কর কমেছে। ১০০ টাকার কম মূল্যের মুভি টিকিটের উপর থেকেও কর কমানো হয়েছে। অর্থমন্ত্রী জানিয়েছেন, ধূপ এবং ইনসুলিনের মতো জীবনদায়ী ওষুধের উপর ন্যূনতম হারে অর্থাৎ ৫ শতাংশ হারে কর বসানো হবে। ১০০ টাকার কম মূল্যের মুভি টিকিটের উপর কর বসবে ১৮ শতাংশ হারে। তবে ১০০ টাকার বেশি মূল্যের মুভি টিকিটের উপরে সর্বোচ্চ অর্থাৎ ২৮ শতাংশ হারে কর বসবে। স্যানিটারি ন্যাপকিনের উপর ধার্য হওয়া করের হার অপরিবর্তিত থাকছে। ব্যবসায়ীদের একাধিক সংগঠন নির্দিষ্ট কিছু পণ্য ও পরিষেবার উপর ধার্য হওয়া করের হার সংশোধনের আর্জি জানিয়েছিল। সেই সব আবেদন বিবেচনার পরই করের নতুন হার ঘোষণা করল জিএসটি কাউন্সিল। ছবি: পিটিআই। পণ্য ও পরিষেবা কর বা জিএসটি ব্যবস্থার আওতায় করের মোট চারটি হার নির্ধারণ করা হয়েছে। ৫ শতাংশ, ১২ শতাংশ, ১৮ শতাংশ এবং ২৮ শতাংশ— বিভিন্ন পণ্য ও পরিষেবার উপর এই চারটি হারে কর বসিয়েছে অর্থমন্ত্রী অরুণ জেটলির নেতৃত্বাধীন জিএসটি কাউন্সিল। রবিবার ছিল কাউন্সিলের ১৬তম বৈঠক। সেই বৈঠকেই করের সংশোধিত হারে সিলমোহর পড়েছে। চলতি মাসের গোড়ায় দিল্লিতে জিএসটি কাউন্সিলের ১৫তম বৈঠক বসেছিল। বিভিন্ন পণ্য ও পরিষেবার উপর করের হার নির্ধারণ করার কাজ সেই বৈঠকেই শেষ হয়েছিল। কিন্তু জেটলি জানিয়েছিলেন, বিভিন্ন বণিক সভা কর কাঠামো পুনর্বিবেচনা করার জন্য যে সব দাবি জানিয়েছে, অফিসারদের কমিটি সেই সব দাবির যথার্থতা খতিয়ে দেখবে। প্রয়োজনে ফের কর কাঠামো সংশোধন করা হবে। কথা মতো ৬৬টি আইটেমের উপর ধার্য হওয়া করের হার সংশোধন করা হল।